Imtella' Ottubru 7, 2021 Il-kumpanija Netflix iddeċidiet li tneħħi numru tat-telefon li jidher f'waħda mill-aktar sensiliet popolari bħalissa, Squid Game. Din il-produzzjoni Sud Koreana tittratta grupp ta' nies li jaċċettaw li jieħdu sehem f'sensiela ta' logħob bil-premju finali jkun ammont kbir ta' flus. Il-parteċipanti jagħżlu li jipparteċipaw wara li jkunu ngħataw biljett b'numru tat-telefon fejn jistgħu jċemplu jekk ikunu interessati li jieħdu sehem. Ġara li bosta telespettaturi bdew iċemplu fuq dan in-numru li nzerta kien ta' negozjanta. Hija lmentat mal-kumpanija li rċeviet madwar 4,000 bejn SMSs u telefonati fuq dan in-numru li ilha tużah għal dawn l-aħħar 10 snin. "Għall-ewwel ma kontx naf għaliex imma mbagħad kien hemm ħabiba li qaltli li dak in-numru jidher fuq is-serje Squid Game", hija qalet. Netflix ħeġġet lis-segwaċi tagħha ma jċemplux fuq dan in-numru u wegħdet li se tneħħi x-xeni li fihom jidher.